
Η Κοινο_Τοπία ξεναγήθηκε στην έκθεση του Φώτη Κόντογλου 

στη Δημοτική Πινακοθήκη Πάτρας
Με επιτυχία πραγματοποιήθηκαν οι δύο ξεναγήσεις της Εταιρείας Κοινωνικής Δράσης και Πολιτισμού Κοινο_Τοπία www.koinotopia.gr στην έκθεση του Φώτη Κόντογλου που παρουσιάζεται στη Δημοτική Πινακοθήκη Πάτρας από τον Πολιτιστικό Οργανισμό του Δήμου Πατρέων. Η επίσκεψη – ξενάγηση πραγματοποιήθηκε στα πλαίσια της διαχρονικής προσπάθειας του συλλόγου για την προαγωγή του Πολιτισμού και της γνωριμίας με μεγάλους Έλληνες ζωγράφους και δημιουργούς. Ο Παναγιώτης Φερεντίνος εικαστικός, καθηγητής στο εικαστικό εργαστήρι του Πολιτιστικού Οργανισμού ξεναγός στους 60 και πλέον συμμετέχοντες με εύγλωττο, κατανοητό και συνεκτικό λόγο αναφέρθηκε στη ζωή και το έργο του μεγάλου αυτού ζωγράφου, αγιογράφου, συγγραφέα και πνευματικού ανθρώπου που άφησε ανεξίτηλη την πινελιά και τη γραφή του.
Ο σπουδαίος ζωγράφος και λογοτέχνης Φώτης Κόντογλου (1895-1965), με καταγωγή από το Αϊβαλί αποτελεί μία από τις πλέον εμβληματικές μορφές μικρασιατικής καταγωγής που αναγκάστηκε να εγκαταλείψει τα πάτρια εδάφη κάτω από βίαιες και επιτακτικής ανάγκης συνθήκες. Η τέχνη του συνδέει ιδανικά το πρόσφατο ελληνικό παρελθόν με το σήμερα. Η ιδιάζουσα προσωπικότητά του, μια και το αναγκαστικό φευγιό του προκάλεσε έναν αγιάτρευτο καημό, ένα μεγάλο παράπονο, που έγινε «πυξίδα» όλων των επιλογών του στο υπόλοιπο της ζωής του σχετίζεται με το πως πέρασε το αποτύπωμά του στις επόμενες γενιές καλλιτεχνών αυτής της χώρας.

Ο εικαστικός και επιμελητής της Έκθεσης Πέτρος Λαμπρινάκος, στην ενδιαφέρου σα έκδοση της Δημοτικής Πινακοθήκης που τυπώθηκε με αφορμή την έκθεση αναφέρει: γράφοντας για το Φώτη Κόντογλου, νιώθεις ότι είναι σχεδόν αδύνατο να χωρέσουν σε λίγες σελίδες η προσωπικότητα αυτού του ανθρώπου και η προσφορά του στη ζωγραφική, στη λογοτεχνία, στην αγιογραφία, στην Ορθόδοξη παράδοση του τόπου μας. Ο παράξενος αυτός Ανατολίτης που από άλλους αγαπήθηκε και θαυμάστηκε και από άλλους κατηγορήθηκε για φανατισμό και ακραίες απόψεις, τάραξε τα λιμνάζοντα νερά της εποχής του. Σας καλούμε λοιπόν να γνωρίσετε και να συνδεθείτε με τον Πνευματικό άνθρωπο Κόντογλου, με τον καταπληκτικό ζωγράφο, τον εξαιρετικό Συγγραφέα, τον Μαχητή της ζωής, τον Αιβαλιώτη πρόσφυγα που έφερε τον πολιτιστικό πλούτο από την ανατολή στην Ελλάδα μας. Το μέγεθος της προσφοράς του και η πολυμέρειά του όσο περνά ο καιρός θα αναγνωρίζονται όλο και περισσότερο γιατί σήμερα παρά ποτέ είναι πιο επιτακτική η ανάγκη για επιστροφή στην παράδοση. Η φωνή του Κόντογλου αντηχεί στα αυτιά όλων, δυνατή όσο ποτέ.

